Milí rodičia, priatelia,

rada by som napísala pár slov o šikanovaní.

Šikanovanie sa v súčasnosti stáva vážnym problémom, ktorý sa prejavuje aj v školách a je mu potrebné venovať neustálu pozornosť a to z hľadiska prevencie aj samotného riešenia.

Jedná sa o jav, kedy agresor (alebo skupina agresorov) zámerne a opakovane ubližuje obeti, a to rôznymi spôsobmi (fyzicky alebo psychicky). Pri odhalení tohto javu potrebujú pomoc obe strany. Tak obeť, ako aj agresor.

Šikanovanie je závažným porušením školského poriadku.

Pre žiadneho z rodičov nie je táto správa príjemná. Ani rodičia agresorov nie sú na tom lepšie ako rodičia obete. Niekedy mám pocit, že práve rodičia dieťaťa, ktoré ubližuje iným, sú na tom „horšie“. Ťažko sa im prijíma a spracúva informácia, že napriek ich snahe správanie dieťaťa vybočuje z normy.

Písať o tomto jave viac sa mi zdá zbytočné. Je množstvo dostupných informácií o prevencii šikanovania.

Na každej škole sa venuje veľa času prevencii. Aj na našej. Prevencia nespočíva iba v oboznámení detí s tým, že niečo také existuje, čo si treba všímať a na koho sa obrátiť.

Prevencia podľa mňa spočíva najmä v citlivom sledovaní detí. Sledovať ich reakcie, vzťahy v triede, vytvárať príležitosti, v ktorých sa môžu spoznať a v ktorých sa aj žiak, odlišný od väčšiny, môže cítiť úspešný. Pomáhať deťom, ktoré sa nevedia sami začleniť do spoločnej hry. Od mala ich učiť, že nie sme všetci rovnakí a byť iný, neznamená byť horší alebo lepší.

My deti sledujeme v škole, vy, rodičia doma, na ihrisku, u známych. Našou spoločnou úlohou je venovať veľa času komunikácii, zaujímať sa o svet detí a pýtať sa ako sa v škole cítia oni a ich priatelia.

Každé dieťa sa však stretne s odmietnutím. Každému sa stane, že jeho najlepší kamarát uprednostní niekoho iného. Každému sa stane, že ho nepozvú na detskú oslavu. Každé si zažije, že ho nechcú prijať do hry alebo ho vysmejú. Skôr či neskôr, vo väčšej alebo menšej miere, to dieťa čaká. Tieto skúsenosti sú dôležité pre náš vývin. Dieťa musí takéto situácie zvládať a my mu máme byť oporou. Máme ho sprevádzať, poradiť mu, vypočuť ho a podporiť. V závislosti od osobnosti dieťaťa to každé zvláda inak. Niekto nad odmietnutím mávne rukou, iného tá istá situácia trápi dlho.

V mojej praxi sa čoraz častejšie stretávam s tým, že aj šarvátky, nedorozumenia a konflikty, ktoré patria k životu, sú označované ako šikana.

Preto by som rada upozornila na to, aby sme veľmi citlivo zvažovali slová. Šikanovanie je veľmi závažným obvinením. Nie je ľahké ho odhaliť. Nesmieme s týmto pojmom narábať neuvážene. Vždy majme na pamäti, ak hovoríme o niekom, kvôli komu je naše dieťa nešťastné, hovoríme vždy o dieťati. Väčšinou je to dieťa približne v rovnakom veku ako to naše. Hoci sme ako rodičia nešťastní, hoci máme právo na prešetrenie situácie a uspokojivé riešenie, aj to druhé dieťa sa vyvíja a je tvárne. Nesmieme nad ním lámať palicu. Trest má „iba“ funkciu zdvihnutého prsta. Je signálom aj pre ostatných žiakov, že toto správanie nie je tolerované. Trest sám o sebe však nič nevyrieši.

Pýtajme sa. Pátrajme po tom, čo predchádzalo nedorozumeniu alebo konfliktu nášho dieťaťa s iným. Skúsme nevidieť iba výsledok, ale proces. Pri konfliktoch vieme dieťaťu pomerne ľahko pomôcť, ak sa dopátrame k momentu, kedy sa konflikt vyhrotil.

Z praxe viem, že často je „nepriateľstvo“ žiakov vzájomné. Že konflikt vo väčšine prípadov (našťastie) nie je jednostranný. Že obe strany musíme viesť k tomu, aby vedeli komunikovať efektívne. A s touto schopnosťou sa nerodíme, učíme sa ju. Aj my, dospelí, v nej často zlyhávame.

Ak sa predsa len ukáže, že skutočne ide o ubližovanie bez príčiny, z prostej radosti mať navrch, sme pripravení situáciu rázne riešiť. Nebojím sa povedať a priznať, že s týmto javom sme sa na našej škole stretli. S pomocou odborníkov z poradenských centier sa nám zatiaľ vždy podarilo situáciu zvládnuť, doriešiť a vzťahy upraviť. A vinníkov potrestať. Vždy sme sa stretli s pochopením na strane rodičov. Ak rodičia spolupracujú, všetko sa dá vyriešiť.

Sme radi, že sa na nás s problémami detí obraciate. Dávate nám tým dôveru. Veríte, že vám pomôžeme. Každému podnetu sa dôkladne venujeme. Môžete si byť istí, že nikdy situáciu nepodceňujeme a naším cieľom je, aby sa tu každé dieťa cítilo dobre. Aj to vaše...

V prípade potreby je možné kontaktovať aj CPP na Fedákovej ulici v Bratislave.

Miriam Siposová

školský psychológ